იური ზარეცკი

იური ალექსანდრეს ძე ზარეცკი (დ. 22 დეკემბერი, 1928, ზაპოროჟიე, — გ. 8 მაისი, 1985, თბილისი) — საქართველოში მოღვაწე მოცეკვავე და ბალეტმაისტერი, წარმოშობით უკრაინელი. საქართველოს სსრ სახალხო არტისტი (1980). 

1951 წელს დაამთავრა თბილისის ქორეოგრაფიული სასწავლებელი. 1948–1955 წლებში ამიერკავკასიის სამხედრო ოლქის ანსამბლის ბალეტმაისტერი იყო, 1955–1967 წლებში — თბილისისა და ბაქოს ოპერისა და ბალეტის თეატრების სოლისტი. ცეკვებს დგამდა თბილისის ოპერისა და ბალეტის, მუსიკალური კომედიისა და დრამის, ასევე საქართველოს სხვადასხვა დრამატულ თეატრში, ასევე ლენინგრადის, კიევის, კიშინიოვის, ეკატერინბურგის, ოდესის, ბაქოს თეატრებში. რუსთაველის თეატრში ქორეოგრაფიულად გააფორმა მრავალი სპექტაკლი, მ. შ. უილიამ შექსპირის „ზაფხულის ღამის სიზმარი” (1964), „მეფე ლირი” (1966) და „იულიუს კეისარი” (1973, სამივეს რეჟისორი მიხეილ თუმანიშვილი); ავქსენტი ცაგარელის „ხანუმა” (1968), ბერტოლტ ბრეხტის „კავკასიური ცარცის წრე” (1977, ორივეს დამდგმელი რეჟისორი რობერტ სტურუა) და სხვ. 

1972 წლიდან ზარეცკი რუსთაველის თეატრის მთავარი ბალეტმაისტერი იყო. მოღვაწეობდა კინოშიც. დადგა ცეკვები კინოფილმებში — „ვერისუბნის მელოდიები” (1973, რეჟისორი გიორგი შენგელაია) და „აურზაური სალხინეთში” (1975, რეჟისორი ლანა ღოღობერიძე). ეწეოდა პედაგოგიურ მოღვაწეობას თბილისის ქორეოგრაფიულ სასწავლებელსა და საქართველოს თეატრისა და კინოს ინსტიტუტში (სცენური მოძრაობის კათედრის გამგე 1964–1973 წლებში). ზარეცკის მდიდარი კოლექცია (ვერცხლისა და თითბრის ანტიკვარული ნივთები, უნიკალური საოჯახო ავეჯი და სხვ.) მისივე ანდერძით გადაეცა თბილისის ივანე გრიშაშვილის სახელობის ეთნოგრაფიულ მუზეუმ „ქარვასლას”.

ჯილდოები და აღიარება
1966 — საქართველოს სსრ დამსახურებული არტისტისაქართველოს სსრ-ის უმაღლესი საბჭოს უწყებები. 1966. № 2. გვ. 51.
1980 — საქართველოს სსრ-ის სახალხო არტისტისაქართველოს სსრ-ის უმაღლესი საბჭოს უწყებები. 1980. № 6. გვ. 3. 

ლიტერატურა

რესურსები ინტერნეტში


სქოლიო

კატეგორია:დაბადებული 22 დეკემბერი
კატეგორია:დაბადებული 1928
კატეგორია:გარდაცვლილი 8 მაისი
კატეგორია:გარდაცვლილი 1985
კატეგორია:თბილისში გარდაცვლილები
კატეგორია:ქართველი მოცეკვავეები
კატეგორია:ქართველი ბალეტმაისტერები
კატეგორია:საქართველოს სსრ-ის დამსახურებული არტისტები
კატეგორია:საქართველოს სსრ-ის სახალხო არტისტები